Det går i den forkerte retning mange steder i Nordjylland. I hvert fald hvis man kigger på andelen af unge mellem 15-24 år, som er ufaglærte, og som hverken er i job eller under uddannelse. I seks af de nordjyske kommuner er antallet af unge ufaglærte uden job og uddannelse steget siden 2016. Det gælder Hjørring, Brønderslev, Jammerbugt, Vesthimmerland, Mariagerfjord og Læsø kommuner. Stigende antal unge Værst står det til i Jammerbugt Kommune, hvor 10,2 procent af kommunens unge befinder sig udenfor både arbejds- og uddannelseslivet. Det svarer til 370 unge. I forhold til 2016 er det steget med 1,1 procentpoint. I Vesthimmerlands Kommune er 9,3 procent af kommunens unge ikke i job eller uddannelse. Det er også en stigning siden 2016 og tæller 330 unge. Hjørring Kommune har 550 unge i den uheldige statistik, og det varer til 8,4 procent af kommunens unge. Landsgennemsnittet ligger på 6,4 procent. Brønderslev Kommune har 270 unge uden job og uddannelse, og det svarer til 7,6 procent af kommunens unge. Regionale forskelle Nordjylland er den region, hvor der er flest kommuner, hvor udviklingen er gået den forkerte vej. - Det er bekymrende, at vi ser de her store geografiske forskelle, siger Emilie Agner Damm, analysechef i Arbejderbevægelsens Erhvervsråd. Generelt er det kommuner, som ligger udenfor storbyerne, som har flest af de unge, der er uden job og uddannelse. - De har også generelt flere borgere på offentlig forsørgelse. Samlet set betyder det, at man som ung kan være bagud på point alene ud fra, hvor man er født eller vokset op, siger hun. Herunder kan du se, hvordan alle de nordjyske tal er, samt hvordan de ligger i forhold til landets andre kommuner.

Referat:
Ledigeheden er rekordlav, men paradoksalt viser nye tal, at der i seks nordjyske kommuner er blevet flere unge uden job og uddannelse.